রাজশাহী, ১০ জুলাই (শীর্ষ নিউজ ডটকম): রাজশাহীর বাঘায় প্রেম প্রস্তাব প্রত্যাখান করায় এক কলেজ ছাত্রীকে অপহরণ করা হয়েছে। এ ঘটনায় মেয়ের বাবা রোববার সকালে বাঘা থানায় একটি মামলা করেছেন। রোববার কলেজ থেকে ফেরার পথে তাকে অপহরণ করা হয়।  থানা সূত্রে জানা যায়, উপজেলা সদরে অবস্থিত মোজাহার হোসেন ডিগ্রি কলেজে পড়ুয়া ওই ছাত্রীকে দীর্ঘদিন ধরে প্রেম প্রস্তাব ও রাস্তায় উত্ত্যক্ত করে আসছিল মিলিক বাঘা গ্রামের তারা খলিফার ছেলে হিরন (২২)। এ বিষয়ে ওই কলেজ ছাত্রীর পিতা ছমির উদ্দিন হিরনের পরিবারকে বারবার জানিয়েও কোনো  লাভ হয়নি।  আজ রোববার কলেজ থেকে ফেরার পথে চণ্ডিপুর নামক স্থানে হিরনের সঙ্গে থাকা অজ্ঞাত কয়েকজন মাইক্রোবাসে তুলে নিয়ে যায় ওই কলেজ ছাত্রীকে। এ ঘটনায় কলেজ ছাত্রীর পিতা বাদী হয়ে হিরন ও তার পিতাসহ ৬ জনকে আসামি করে একটি মামলা দায়ের করেছেন।  বাঘা থানার অফিসার ইনচার্জ (ওসি) আমিনুর রহমান বলেন, অভিযোগ পাওয়ার পর পুলিশ অপহরণকারীদের গ্রেফতার ও অপহৃত কলেজ ছাত্রীকে উদ্ধারের চেষ্টা করছে।  (শীর্ষ নিউজ ডটকম/এমআর/সস/১৫.২৮ঘ.)